17.4.2023.
LV
Eiropas Savienības Oficiālais Vēstnesis
L 102/91
SAVIENĪBAS UN APVIENOTĀS KARALISTES KOPĪGĀ DEKLARĀCIJA APVIENOTAJĀ KOMITEJĀ, KURA IZVEIDOTA AR LĪGUMU PAR LIELBRITĀNIJAS UN ZIEMEĻĪRIJAS APVIENOTĀS KARALISTES IZSTĀŠANOS NO EIROPAS SAVIENĪBAS UN EIROPAS ATOMENERĢIJAS KOPIENAS, Nr. 2/2023 (2023. gada 24. marts) Savienība un Apvienotā Karaliste vēlas atkārtoti apliecināt savu apņemšanos pilnībā izmantot Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“Izstāšanās līgums”) paredzētās struktūras, proti, Apvienoto komiteju, specializētās komitejas un Apvienoto konsultatīvo darba grupu, lai pārraudzītu līguma īstenošanu.
Saskaņā ar Izstāšanās līguma 5. pantu tās viena otrai palīdzēs veikt uzdevumus, kas izriet no Vindzoras regulējuma (1), ar pilnīgu savstarpēju cieņu un labticību.
Apvienotā Karaliste atgādina savu vienpusējo apņemšanos nodrošināt Ziemeļīrijas pirmā ministra un pirmā ministra vietnieka pilnīgu dalību Apvienotās Karalistes delegācijā Apvienotajā komitejā un šajā sakarā savu apņemšanos nodrošināt, lai Vindzoras regulējuma piemērošana pēc iespējas mazāk ietekmētu kopienu ikdienas dzīvi.
Savienība un Apvienotā Karaliste plāno regulāri organizēt attiecīgo kopīgo struktūru sanāksmes, lai veicinātu dialogu un iesaisti.
Šajā sakarā Vindzoras regulējuma īstenošanas specializētā komiteja var paredzēt viedokļu apmaiņu par jebkādiem turpmākiem Apvienotās Karalistes tiesību aktiem attiecībā uz precēm, kuri attiecas uz Vindzoras regulējuma darbību.
Tas jo īpaši ļautu Apvienotajai Karalistei un Savienībai novērtēt turpmāko tiesību aktu iespējamo ietekmi Ziemeļīrijā, paredzēt un apspriest visas attiecīgās praktiskās grūtības.
Tādā nolūkā specializētā komiteja var sanākt īpašā sastāvā, proti, Speciālā struktūrā preču jautājumos.
Vajadzības gadījumā tā var lūgt Apvienoto konsultatīvo darba grupu un jebkuru tās attiecīgo apakšgrupu, kuras sastāvā ir eksperti no Eiropas Komisijas un Apvienotās Karalistes valdības, izskatīt un sniegt informāciju par konkrētu jautājumu.
Attiecīgā gadījumā uzņēmumu pārstāvjus un pilsoniskās sabiedrības ieinteresētās personas var uzaicināt piedalīties attiecīgajās sanāksmēs.
Specializētā komiteja vajadzības gadījumā var sniegt Apvienotajai komitejai attiecīgus ieteikumus.
Savienība un Apvienotā Karaliste ir apņēmušās pēc iespējas labāk un ātrāk atrisināt visus jautājumus saistībā ar Vindzoras regulējuma darbību.
Savienība un Apvienotā Karaliste izmantos kopīgās struktūras, lai risinātu visus jautājumus, kas varētu rasties, īstenojot Vindzoras regulējumu.
Tāpēc pēc Pušu pieprasījuma par šādiem jautājumiem var risināt dialogu Izstāšanās līguma apvienotajās struktūrās.
Tas ļauj Pusēm regulāri apspriest attiecīgās norises, kas ir svarīgas to attiecīgo pienākumu pienācīgai izpildei saskaņā ar Vindzoras regulējumu.
Savienība un Apvienotā Karaliste atjauno savu apņemšanos ar dialoga starpniecību pielikt visas pūles, lai panāktu savstarpēji apmierinošu risinājumu jautājumos, kas ietekmē Izstāšanās līguma darbību.
Šajā nolūkā Savienība un Apvienotā Karaliste plāno labticīgi pilnībā izmantot Apvienotās komitejas pilnvaras, lai panāktu savstarpēji saskaņotus risinājumus kopīgu interešu jautājumos.
Informācijas apmaiņa šādos satvaros neskar Savienības un Apvienotās Karalistes lēmumu pieņemšanas autonomiju un attiecīgās tiesiskās kārtības.
(1) Skatīt Kopīgo deklarāciju Nr. 1/2023.